กรมการข้าวระดมสมาชิก "ศูนย์ข้าวชุมชน" ร่วมผลักดันนาแปลงใหญ่ปี 2562 หวังให้องค์กรชาวนามีความเข้มแข็ง มั่นคง
กรมการข้าวระดมสมาชิก "ศูนย์ข้าวชุมชน" ร่วมผลักดันนาแปลงใหญ่ปี 2562 หวังให้องค์กรชาวนามีความเข้มแข็ง มั่นคง และเป็นศูนย์กลางในการพัฒนาข้าวและชาวนาในแต่ละท้องถิ่น ส่วนทิศทางส่งออกข้าวไทยปีนี้สดใส มียอดส่งออกไม่น้อยกว่า 10 ล้านตัน

รัฐบาลโดยกระทรวงเกษตรและสหกรณ์ มีนโยบายที่จะพัฒนาภาคการเกษตรของประเทศให้มีความเข้มแข็ง มั่นคงและยั่งยืน โดยเฉพาะข้าว ซึ่งเป็นพืชอาหารหลักของประชาชนในประเทศ และเกี่ยวข้องกับเกษตรกรกลุ่มใหญ่ของประเทศ โดยส่งเสริมและสนับสนุนให้ทำการเกษตรแบบรวมกลุ่มที่เรียกว่า "ระบบส่งเสริมการเกษตรแบบแปลงใหญ่ (นาแปลงใหญ่)" โดยมีการบริหารจัดการแปลงอย่างเป็นระบบ เพื่อให้การผลิตมีศักยภาพสูงสุด ได้ผลผลิตสูงและคุณภาพดี โดยมีต้นทุนการผลิตลดลง อีกทั้งมีการเชื่อมโยงตลาดเข้ากับการผลิต เพื่อสร้างเสถียรภาพและความเชื่อมั่นในเรื่องราคาที่เป็นธรรมกับทุกฝ่าย และขณะนี้มีชาวนาที่ให้ความสนใจเข้าร่วมโครงการระบบส่งเสริมการเกษตรแบบแปลงใหญ่ (นาแปลงใหญ่) จำนวนทั้งสิ้น 1,902 แปลง รวมเกษตรกรกว่า 1 แสน 7 หมื่นราย และรวมพื้นที่กว่า 2.4 ล้านไร่ โดยในจำนวนนี้เป็นการดำเนินงานในศูนย์ข้าวชุมชน จำนวน 368 แปลง ซึ่งในปีงบประมาณ 2562 มีแผนที่จะขยายพื้นที่เพื่อให้เป็นผลดีต่อชาวนาเพิ่มขึ้น โดยให้ความสำคัญกับศูนย์ข้าวชุมชนเป็นอันดับแรก เนื่องจากเป็นองค์กรชาวนาที่มีความเข้มแข็ง มั่นคง และเป็นศูนย์กลางในการพัฒนาข้าวและชาวนาในแต่ละท้องถิ่น

นายอนันต์ สุวรรณรัตน์ อธิบดีกรมการข้าว เปิดเผยว่า ศูนย์ข้าวชุมชนเป็นองค์กรที่กรมการข้าวจะพัฒนาให้เป็นกำลังสำคัญของประเทศ เพื่อส่งเสริมและถ่ายทอดการพัฒนาและผลิตข้าวเกษตรแบบแปลงใหญ่ให้กระจายสู่ชาวนาทุกพื้นที่ และเชื่อมโยงสู่ตลาด โดยปี 2564 ตั้งเป้าไว้ที่ 7,000 ศูนย์ เพื่อที่จะร่วมกันขับเคลื่อนการผลิตข้าวพันธุ์ดีต่อไป
ในส่วนของศูนย์ข้าวชุมชน ซึ่งเป็นองค์กรของชาวนาที่หน่วยงานภาครัฐได้สนับสนุนให้จัดตั้งขึ้นในพื้นที่ต่างๆ ให้เป็นแหล่งผลิตข้าวที่สำคัญของประเทศ เพื่อให้ผลิตเมล็ดพันธุ์ข้าวคุณภาพดีไว้บริการชาวนาในแต่ละท้องถิ่น รวมทั้งเป็นศูนย์กลางในการพัฒนาข้าว และชาวนาของชุมชน โดยเริ่มจัดตั้งครั้งแรกเมื่อปี 2543 จนถึงขณะนี้มีศูนย์ข้าวชุมชนที่ขึ้นทะเบียนกับกรมการข้าวแล้วประมาณ 1,786 ศูนย์ สามารถผลิตเมล็ดพันธุ์ข้าวคุณภาพดีรวมกันได้ปีละไม่น้อยกว่า 100,000 ตัน นับเป็นองค์กรหลักของชาวนาที่มีประสิทธิภาพ เป็นที่ยอมรับอย่างกว้างขวางจากหน่วยงานต่างๆ รวมทั้งชาวนาทั่วไป และยังเป็นองค์กรที่มีความพร้อมที่จะร่วมมือกับทุกภาคส่วนในการพัฒนาข้าวและชาวนา สำหรับสถานการณ์ข้าวในปีนี้ หลายประเทศต้องประสบกับปัญหาภัยพิบัติต่างๆ ทำให้พื้นที่เพาะปลูกได้รับความเสียหายเป็นจำนวนมาก จึงจำเป็นต้องพึ่งพาการนำเข้าสินค้าข้าวเพื่อเป็นอาหารหลักของชาวเอเชีย จึงเป็นปีทองของข้าวไทยอีกปีหนึ่งต่อจากเมื่อปีที่แล้ว ซึ่งไทยส่งออกข้าวทั้งสิ้น 11.63 ล้านตัน คิดเป็นมูลค่ารวมกว่า 1.93 แสนล้านบาท โดยคาดว่าปีนี้จะส่งออกข้าวได้ไม่น้อยกว่า 10 ล้านตัน ซึ่งจะเป็นผลดีต่อราคาข้าวเปลือกในประเทศ